Predkladacia správa

k návrhu nariadenia vlády Slovenskej republiky, ktorým sa vydáva Katalóg zdravotných výkonov

Podnet na vypracovanie návrhu nariadenia
    Ministerstvo zdravotníctva SR predkladá návrh nariadenia vlády Slovenskej republiky mimo Plánu legislatívnych úloh vlády Slovenskej republiky na rok 2004.

Vyjadrenie účelu a odôvodnenie potreby návrhu nariadenia
	Cieľom navrhovaného nariadenia vlády Slovenskej republiky je vydať Katalóg zdravotných výkonov, ktorý je jedným z nevyhnutných predpokladov na tvorbu štandardných diagnostických a terapeutických postupov. 

Obsah návrhu nariadenia
Návrh nariadenia obsahuje Katalóg zdravotných výkonov.

Dopad na štátny rozpočet   
	Návrh nariadenia vlády zakladá nároky na verejné financie z prostriedkov verejného zdravotného poistenia vo výške cca 500 000 tis Sk na špecializovanú časť ambulantnej zdravotnej starostlivosti a cca 1 miliardu. Sk na spoločné vyšetrovacie a liečebné zložky pre všetky zdravotné poisťovne. Ide o predpokladaný 	odhad, pretože frekvenciu nových zdravotných výkonov  nie je možné  v súčasnosti presne stanoviť. Vzhľadom na to, že ide o nároky na verejné financie z 	prostriedkov verejného zdravotného poistenia, realizácia návrhu nariadenia vlády nezakladá zvýšené nároky na štátny rozpočet. 

Informácia o pripomienkovom konaní
	Návrh nariadenia vlády bol predložený na medzirezortné pripomienkové konanie spolu 37 subjektom v dňoch od 19. novembra 2004 do 26. novembra 2004 v skrátenej lehote. Materiál bol prerokovaný na Legislatívnej rade vlády Slovenskej republiky, jej pripomienky a odporúčania sú do materiálu zapracované. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.   

Dôvod nesprístupňovania návrhu nariadenia vlády
Nie je dôvod nesprístupňovania návrhu nariadenia vlády.